కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
ఐపీఎల్‌లో మళ్లీ బెట్టింగ్.. సల్మాన్ సోదరుడికి సమన్లు!
ఇండియన్ ప్రీమియర్ లీగ్ అంటేనే కాసుల టోర్నీ. సంపాదనే ఈ లీగ్ ధ్యేయం. ఐపీఎల్‌ ద్వారా కేవలం ఫ్రాంచైజీలు, బీసీసీఐ మాత్రమే ఆర్జించాలా..? మేం కాదా..? అంటూ బెట్టింగ్ రాయుళ్లు చెలరేగిపోతారు.
Samayam Telugu | Updated:
Jun 1, 2018, 05:00PM IST
ఐపీఎల్‌లో మళ్లీ బెట్టింగ్.. సల్మాన్ సోదరుడికి సమన్లు!
ఇండియన్ ప్రీమియర్ లీగ్ అంటేనే కాసుల టోర్నీ. సంపాదనే ఈ లీగ్ ధ్యేయం. ఐపీఎల్‌ ద్వారా కేవలం ఫ్రాంచైజీలు, బీసీసీఐ మాత్రమే ఆర్జించాలా..? మేం కాదా..? అంటూ బెట్టింగ్ రాయుళ్లు చెలరేగిపోతారు. ఐపీఎల్ సీజన్ మొత్తం ఈ బెట్టింగ్ దందా ఓ రేంజులో జరుగుతుంది. వీరిలో పోలీసులకు పట్టుబడేవారు ఎంతమందో.. పట్టుబడనివారు ఎంతమందో కచ్చితంగా చెప్పలేం. అయితే అప్పుడప్పుడు బడా బాబులు దొరికినప్పుడు మాత్రం ఈ లీగ్‌పై తీవ్ర దుమారమే రేగుతుంది. ఇప్పుడు అలాంటి పరిస్థితే వచ్చింది.
ఇటీవల ముగిసిన ఐపీఎల్ 11వ సీజన్‌లో కూడా విపరీతంగా బెట్టింగ్ జరిగిందని, బాలీవుడ్ కండలవీరుడు సల్మాన్ ఖాన్ సోదరుడు, నటుడు, నిర్మాత అర్బాజ్ ఖాన్‌కు ఈ బెట్టింగ్‌తో సంబంధలున్నాయని ముంబై పోలీసులు అనుమానిస్తున్నారు. ఈ మేరకు అతనికి సమన్లు కూడా పంపారు. ఓ టీవీ ఛానెల్ రిపోర్ట్ ప్రకారం ఐపీఎల్ బెట్టింగ్ విషయమై ముంబైలోని థానే పోలీసులు అర్బాజ్ ఖాన్‌ను ప్రశ్నించారు. అంతర్జాతీయ బుకీ సోనూ జలన్‌తో అర్బాజ్‌కు సంబంధాలున్నట్లు పోలీసులు అనుమానిస్తున్నారు. ఈ మేరకు థానే క్రైం బ్రాంచ్‌కు చెందిన యాంటీ-ఎక్స్‌టార్సన్ సెల్ అధికారులు అర్బాజ్ స్టేట్‌మెంట్‌ను కూడా రికార్డ్ చేసినట్లు తెలుస్తోంది. ఐపీఎల్ మ్యాచ్‌ల సందర్భంగా అర్బాజ్ బెట్టింగ్‌ల్లో పాల్గొన్నట్లు పోలీసులు గుర్తించినట్లు సమాచారం.
బయటపడిందిలా..
ముంబైలో భారీ స్థాయిలో ఐపీఎల్ బెట్టింగ్ జరుగుతోందని సమాచారం అందడంతో థానే క్రైం బ్రాంచ్ యాంటీ-ఎక్స్‌టార్సన్ సెల్ అధికారులు మే 16న దోంబివ్లీలోని ఓ బిల్డింగ్‌పై రైడ్ చేశారు. అక్కడ ముగ్గురు నిందితులును పోలీసులు అరెస్టు చేశారు. ఆ తరవాత మరో ఇద్దరిని అదుపులోకి తీసుకున్నారు. అయితే వీరిని మంగళవారం కళ్యాణ్‌లోని సెషన్స్ కోర్టులో హాజరుపరచడానికి పోలీసులు తీసుకొచ్చినప్పుడు.. కోర్టు పరిసరాల్లో తిరుగాడుతున్న జలన్ (41)ను అదుపులోకి తీసుకున్నారు. తన భాగస్వాముల పరిస్థితిని చూడటానికి కోర్టుకు వచ్చిన జలన్ అడ్డంగా పోలీసులకు దొరికిపోయాడు. బెట్టింగ్ సర్కిల్‌లో ఇతను సోనూ మలద్‌గా మంచి పాపులర్.
ఐపీఎల్ సందర్భంగా జరిగిన భారీ బెట్టింగ్‌లో జలన్ కీలక పాత్ర పోషించాడని పోలీసులు గుర్తించారు. ఇతను సాగించే బెట్టింగ్ అంతర్జాతీయ స్థాయిలో ఉందని పోలీసులు నిర్ధారించుకున్నారు. బెట్టింగ్ ద్వారా ఇతని వార్షిక టర్నోవర్ రూ.100 కోట్ల వరకు ఉందని పోలీస్ ఇన్‌స్పెక్టర్ ప్రదీప్ శర్మ చెప్పారు. ముంబైకి చెందిన జలన్.. ఆన్‌లైన్ పోర్టల్ ద్వారా ఐపీఎల్ సీజన్‌లో బెట్టింగ్‌లు నిర్వహిస్తున్నట్లు పోలీసులు తెలిపారు. నిందితులను విచారించినప్పుడు అర్బాజ్ ఖాన్ పేరు చెప్పారని, అందుకే ఆయనకు సమన్లు పంపినట్లు పోలీస్ అధికారుల ద్వారా తెలిసింది. అర్బాజ్ ఖాన్ తెలుగులో ‘జై చిరంజీవ’ చిత్రంలో విలన్‌గా నటించిన విషయం తెలిసిందే. కాగా, ఈ బెట్టింగ్‌లో ఇంకా ప్రముఖులు ఎవరైనా పాల్గొన్నారా? అనే కోణంలోనూ పోలీసులు దర్యాప్తు చేస్తున్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.